ምርጫ ከህይወት አይበልጥም !
ኢትዮጵያ ህገ በመንግሥቷ ላይ ባስቀመጠችው ድንጋጌ መሰረት በየአምስት ዓመቱ ምርጫ ስታካሄድ ኖራለች። በዘንድሮው ዓመትም ምርጫ ለማካሄድ ሽር ጉድ ስትል እንደነበር ይታወሳል። ይሁንና ምርጫ ቦርድ ከኮቪድ 19 መከሰት ጋር በተያያዘ ምርጫውን ላልተዋሰነ ጊዜ ለማስተላለፍ መገደዱን አስታውቋል። ይህንን መሰረት በማድረግ መንግሥት አራት አማራጮችን በመያዝ ከፖለቲካ ፓርቲዎችና ከሚመለከታቸው ባለድርሻ አካላት ጋር መክሯል። አዲስ ዘመን በጉዳዩ ዙሪያ አስተያየት እንዲሰጡን የጋበዛቸው የአዲስ አበባ ከተማ ነዋሪዎችን አስተያየት እንደሚከተለው አቅርቧል። 
አቶ ኑርሰፋ ወርቁ በአዲስ አበባ ከተማ የካ ክፍለ ከተማ ነዋሪ ናቸው። መንግሥት ቅድሚያ ለሚሰጠው ቅድሚያ በመስጠቱ ሊመሰገን ይገባዋል ይላሉ። ይህ ወቅት የዓለማችንም ሆነ የሀገራችን ህዝብ በጭንቅ ውስጥ የሚገኝበት እንደመሆኑ ምርጫ ቦርድም ያስተላለፈውን ውሳኔ ተከትሎ መንግሥት ያስቀመጣቸው አማራጮች ወቅታዊና የህዝቡን ስሜት ያገናዘበ ነው። ምርጫ የሚካሄደው ህዝብንና ሀገርን ለማስተዳደር እስከ ሆነ ድረስ መጀመሪያ የመኖር ህልውናን ማረጋገጥ እንደሚያስፈልግ ጠቅሰዋል። አሁን ከምንም በላይ ቅድሚያ ሊሰጠው የሚገባው ከተጋረጠብን ችግር መውጣት እንጂ ስለ ምርጫ የምናወራበት ሊሆን አይገባም ብለዋል። ይልቁንም የፖለቲካ ፓርቲዎች የኮረና ቫይረስ ስርጭትን ለመከላከል መንግሥት የሚያደርጋቸውን እንቅስቃሴዎች በመደገፍ ከገባንበት ቀውስ እንድንወጣ ማገዝ እንዳለባቸው ይመክራሉ። 
ቀሲስ ዶክተር መዝገቡ ካሳ በቅድስት ስላሴ መንፈሳዊ ኮሌጅ በምክትል አካዳሚክ ዲንነትና በመምህርነት ይሰራሉ። በፖለቲካ ዙሪያ ጠለቅ ያለ እውቀት የለኝም ያሉት አስተያየት ሰጪው ይሁን እንጂ በዚህ ወቅት ምርጫ ይደረግ ወይስ አይደረግ በሚለው ጉዳይ ማንም ኢትዮጵያዊ ዜጋ ሀሳቡን ለመግለጽ አይቸግረውም ይላሉ።
 እንደቀሲስ ዶክተር መዝገቡ የኮረና ቫይረስ በሀገራችን ከመከሰቱ በፊትም ቢሆን የሀገራችን የጸጥታ ሁኔታ ምርጫን ለማካሄድ የሚፈቅድ እንዳልነበር ያስታውሳሉ። ነገር ግን ምርጫ ቦርድ በህገ መንግሥቱ መሰረት ምርጫውን ለማካሄድ ወስኖ ሲንቀሳቀስ የኮረና ወረርሽኝ በመከሰቱ ምርጫውን ለማራዘም እንዳስገደደው ይገልጻሉ። ህዝቡ በመኖርና ባለመኖር ጥያቄ ውስጥ በገባበት በዚህ ወቅት ምርጫን እናድርግ ቢባል ለማን እንደሚሰሩ ያለማወቅ ይመስላል። ስለዚህ የምርጫ ቦርድ ውሳኔም ሆነ ገዢው ፓርቲ ያቀረባቸው አማራጭ ሃሳቦች ተቀባይነት ያላቸው ናቸው። አሁን በሀገራችን ሰማይ ላይ ያንዣበበውን ጥቁር ዳመና ለማጽዳት የምንሰራበት እንጂ ስለምርጫ የምንነጋገርበት ሰዓት አይደለም። አሁን የሚያጣድፈን የምርጫ ጉዳይ ሳይሆን እንዴት አድርገን የሰው ህይወትን እናትርፍ የሚለው ነው። ማህበረሰባችን ከስጋት ሲወጣና ወደ ለመደው የአኗኗር ዘይቤ ሲገባ ያን ጊዜ ምርጫውን ማድረግ የሚከለክል ነገር አይኖርም። 
የምርጫ ዓላማ ሀገርን እንደ ሀገር ለመምራት፤ ለማስተዳደር እስከሆነ ድረስ መጀመሪያ ህዝብና ሀገር መኖራቸውን ማረጋገጥ ያስፈልጋል። በኮረና ወረርሽኝ ምክንያት ትናንት በዓለም ላይ የተወሰኑ ውሳኔዎች በሙሉ ዛሬ ተፈጻሚ እየሆኑ አይደሉም። የእኛም ሀገር የዓለም አንድ አካል መሆኗን መረዳት ያስፈልጋል። ነገሮችን እንደ አመጣጣቸው ማስተናገድ በራሱ የአስተዳደር ጥበብን የሚጠይቅ ነው። ያለውን አውድ አንብቦ ሁኔታዎችን ማስተካከል ያስፈልጋል። አሁን ያለንበት ሁኔታም ምርጫን ለማካሄድ ሳይሆን ስለምርጫ ለማሰብ እራሱ የማይጋብዝ ነው። 
ስለአራቱ አማራጮች አስተያየት ለመስጠት ጠለቅ ያለ እውቀት ሊፈልግ ይችላል። በመንግሥት ፣ በፖለቲካ ፓርቲዎች እና በህዝቡ ዘንድ የተለያየ ትርጉም ሊኖረው ይችላል። ዋናው ቁም ነገር ግን የምርጫውን ጉዳይ ቆም ብሎ እያንዣበበ ካለው አደጋ ለማምለጥ የሚያመቸውን አማራጭ መከተል ነው። 
ሌላው አስተያየቱን የሰጠው የአዲስ አበባ ከተማ ነዋሪ መምህር ጌታቸው አበበ ይባላል። መምህሩ በሰጠው አስተያየት ቀደም ሲል ምርጫ ቦርድና መንግሥት ምርጫ ለማካሄድ ወስነው አንዳንድ ሥራዎችን መስራታቸው ተገቢ ነበር። ነገር ግን ይህ አስከፊ ወረርሽኝ ከመጣ በኋላ ምርጫ ቦርድ ሀሳቡን መቀየሩ ለህዝቡና ለሀገሩ ያለውን ክብር የሚያሳይ ነው። ከፖለቲካ በፊት የሚቀድመው የሰው ልጅ ህይወት ነው። ሰው ምድር ላይ ከሌለና ኢኮኖሚ ከተቆራቆዘ ማንን እንዴት ልናስተዳድር እንችላለን ተብሎ መታሰብ ይኖርበታል፡፡ዓለም በአንድ ድምጽ እየጮኸ ያለው ወረርሽኙን በተመለከተ ነው። ስለሆነም ምርጫውን አቆይቶ ወረርሽኙን ለመከላከል የሚደረገው እንቅስቃሴ የሚደገፍ ነው። 
ገዢው ፓርቲ ያስቀመጣቸው አራት አማራጮችም ተቀባይነት ያላቸው ናቸው ። እንደ አስተያየት ሰጪው ከአራቱ አማራጮች የተሻለው ‹‹ ለህገ መንግስቱ ትርጓሜ መስጠት ›› የሚለው ነው። ምክንያቱ ደግሞ ጉዳዩ መመካከር የሚጠይቅ በመሆኑ ይህ አስከፊ ወቅት እስኪያልፍ ሁሉም ቁጭ ብሎ የመነጋገር ዕድል ያገኛልና ነው፡፡
አዲስ ዘመን ሚያዝያ 23/2012
ኢያሱ መሰለ